Unohdettu legenda: Sylvester ”Hooley” Ahola

Unohdettu legenda: Sylvester ”Hooley” Ahola on amerikansuomalaisen muusikon Sylvester Aholan elämäkerta, joskin Esko Aho sanoo esipuheessaan, että kirja ei ole elämäkerta vaan ”pikemminkin kyse on kunnianosoituksesta unohdetulle suomalaiselle legendalle”. Kirjan on julkaissut Verbatum vuonna 2023.

Teos on syntynyt Esko Ahon aloitteesta ja aikaansaannoksena. Hän kertoo törmänneensä sittemmin kaukaiseksi sukulaiseksi paljastuneen Aholan nimeen Lauri Karvosen artikkelissa Aholasta tutkiessaan Helsingin Sanomien vanhoja numeroita. Siitä alkoi työ kirjaksi, johon liitettiin yhdysvaltalaisen Dick Hillin kirjan Sylvester Ahola: The Gloucester Gabriel suomennos. Dick Hill käy kirjoituksessaan läpi Aholan uran huippuvaihetta ja luettelee valtavat määrät muusikkojen, orkestereiden ja levy-yhtiöiden nimiä näiltä ajoilta, mutta siinä lomassa kulkee tarina ”1900-luvun alun Amerikasta ja siirtolaisten monenkirjavasta elämästä”, kuten Aho kirjoittaa.

Esipuheen jälkeen musiikkitoimittaja Matti Laipio kertoo tapaamisesta Sylvester Aholan kanssa vuonna 1979 ja kuvaa Aholan musiikillisia ansioita. Aho itse on kirjoittanut nelikymmensivuisen koosteen Aholan vaiheista löytämänsä aineiston pohjalta, jota hänen mukaansa löytyi verkosta ”ällistyttävä määrä”.

Pääosan kirjasta – 170 sivua – muodostaa Richard (Dick) Hillin teos Sylvester Ahola: The Gloucester Gabriel, jonka ovat suomentaneet Matti Laipio ja Hannu Toivanen. Kirjassa on valokuvia Aholan uran varrelta sekä cd-levy, jossa on näytteitä Aholan levytyksistä.

Arviot
Seppo Lemponen kirjoittaa kirja-arviossaan Jazzrytmit-verkkojulkaisussa, että teos valottaa Aholan vaiheiden lisäksi myös yleisemmin suomalaissiirtolaisten vaiheita ja sulautumista uuteen kotimaahan. Ahon johdantoa hän kiittää sujuvaksi ja “Gloucester Gabriel” -elämäkertaosuutta asiantuntevasti käännettynä.

Lähteet

Aiheesta muualla
 Unohdettu legenda: Sylvester ”Hooley” Ahola kustantajan sivulla. Verbatum.fi
 Raila Paavola, Jazzmuusikko Sylvester Ahola on yksi toisen polven amerikansuomalaisista, jotka Suomi unohti Yle.fi 23.7.2023

Suomalaiset elämäkerrat ja muistelmat
Vuoden 2023 kirjat
Kirjat musiikista